PROVEDBENA ODLUKA KOMISIJE (EU) 2022/197

оd 17. siječnja 2022.

o utvrđivanju zajedničkog fiskalnog sredstva za označivanje plinskih ulja i kerozina

(priopćeno pod brojem dokumenta C(2022) 74)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Direktivu Vijeća 95/60/EZ od 27. studenoga 1995. o fiskalnom označivanju plinskog ulja i kerozina (1), a posebno njezin članak 2. stavak 2.,

budući da:

(1) Za pravilno funkcioniranje unutarnjeg tržišta, a posebno za sprečavanje utaje poreza, Direktivom 95/60/EZ predviđa se zajednički sustav označivanja za utvrđivanje plinskih ulja obuhvaćenih oznakom 2710 00 69 kombinirane nomenklature (KN) te kerozina obuhvaćenog oznakom KN 2710 00 55, koji su pušteni u potrošnju oslobođeni od trošarine, ili koji podliježu sniženoj stopi trošarine. Oznaka KN 2710 00 69 podijeljena je na oznake KN 2710 19 43, 2710 19 46, 2710 19 47, 2710 19 48, 2710 20 11, 2710 20 16 i 2710 20 19, kako bi se uzeli u obzir udio sumpora u plinskom ulju i prisutnost biodizela u plinskom ulju, a oznaka KN 2710 00 55 prenesena je u oznaku KN 2710 19 25 (2).

(2) Provedbenom odlukom Komisije (EU) 2017/74 (3) proizvod pod znanstvenim nazivom N-etil-N-[2-(1-izobutoksietoksi)etil]-4-(fenilazo)anilin (dalje u tekstu „Solvent Yellow 124”), koji je utvrđen Provedbenom odlukom Komisije 2011/544/EU (4), potvrđen je kao zajedničko fiskalno sredstvo za označivanje predviđeno Direktivom 95/60/EZ, za označivanje plinskih ulja i kerozina na koje se ne primjenjuje puna stopa davanja koja se primjenjuje na takve energente kad se koriste kao pogonsko gorivo.

(3) Člankom 2. Provedbene Odluke (EU) 2017/74 zahtijeva se da se Provedbena odluka preispita najkasnije do 31. prosinca 2021., imajući u vidu tehnički razvoj u području sustava označivanja i potrebu sprečavanja zlouporabe energenata koji su oslobođeni od trošarine ili podliježu sniženoj stopi trošarine.

(4) U okviru procesa preispitivanja Komisija je 2015. objavila poziv na iskaz interesa za predstavljanje proizvoda prikladnih za upotrebu kao fiskalno sredstvo za označivanje u plinskom ulju i kerozinu (5). Cilj Komisije bio je pronaći tvar za označivanje koja će u odnosu na tvar koja se trenutačno upotrebljava imati bolji učinak s obzirom na niz unaprijed utvrđenih kriterija. Komisija je od dobavljača zatražila i primila najvišu prodajnu cijenu i metode godišnje indeksacije za sve predložene tvari za označivanje.

(5) Tvari za označivanje koje su predložili dobavljači prošle su temeljito tehničko ispitivanje u Zajedničkom istraživačkom centru kako bi se provjerila njihova otpornost na najčešće tehnike nezakonitog uklanjanja. Nakon analize (6) zaključeno je da bi trebalo dati prednost proizvodu pod trgovačkim imenom ACCUTRACE™ PLUS koji sadržava butoksibenzen.

(6) U reviziji Direktive 95/60/EZ provedenoj 2019. (7) Komisija je nakon evaluacije potvrdila korisnost zajedničkih pravila za označivanje goriva na koja se primjenjuju snižene stope trošarina, ali je utvrdila nedostatke proizvoda Solvent Yellow 124 u pogledu njegove nedovoljne otpornosti na najčešće metode uklanjanja. Evaluacijom je potvrđeno da Solvent Yellow 124 treba zamijeniti otpornijom tvari za označivanje koja se ne može ukloniti.

(7) Te je zaključke potvrdila i Radna skupina Vijeća za carinsku suradnju (8), koja je utvrdila da pranje goriva uzrokuje i ozbiljno onečišćenje okoliša zbog uporabe kemikalija kao što su sumporna kiselina, klorna kiselina i zemlja za bijeljenje te nezakonitog odlaganja otpadnih proizvoda i naftnog mulja u prirodi, na poljoprivrednim zemljištima ili javnim cestama.

(8) Prema tome, kao zajedničko fiskalno sredstvo za označivanje u smislu Direktive 95/60/EZ trebalo bi utvrditi ACCUTRACE™ PLUS umjesto proizvoda Solvent Yellow 124, podložno uvjetima utvrđenima u toj direktivi. Razinu označivanja trebalo bi utvrditi u usklađenom rasponu kako bi se olakšala provedba i kontrola sukladnosti u cijeloj Uniji.

(9) Kako bi se osiguralo neometano uvođenje novog sredstva za označivanje, a državama članicama omogućilo da potroše postojeće zalihe trenutačnog sredstva Solvent Yellow 124, trebalo bi dopustiti prijelazno razdoblje od 24 mjeseca. Tijekom tog prijelaznog razdoblja državama članicama trebalo bi dopustiti uporabu bilo proizvoda Solvent Yellow 124 ili ACCUTRACE™ PLUS kao zajedničkog fiskalnog sredstva za označivanje u smislu Direktive 95/60/EZ.

(10) Dostupnost proizvoda ACCUTRACE™ PLUS, unatoč tome što je zaštićen patentom u Uniji, trebala bi se osigurati, prema potrebi, sporazumima o licenciranju.

(11) Ovom se Odlukom nijedno poduzeće ne oslobađa obveza iz članka 102. Ugovora o funkcioniranju Europske unije.

(12) Kako bi se uzele u obzir mogućnosti koje bi mogao donijeti razvoj znanosti trebalo bi odrediti rok za preispitivanje ove Odluke.

(13) Ovu bi Odluku trebalo preispitati bilo kada prije tog roka ako se utvrdi da ACCUTRACE™ PLUS omogućuje utaju poreza ili da uzrokuje štetu za zdravlje ili okoliš.

(14) Provedbenu odluku (EU) 2017/74 trebalo bi stoga staviti izvan snage.

(15) Mjere predviđene u ovoj Odluci u skladu su s mišljenjem Odbora za trošarine,

DONIJELA JE OVU ODLUKU:

Članak 1. Zajedničko fiskalno sredstvo za označivanje predviđeno Direktivom 95/60/EZ, koje služi za označivanje svih plinskih ulja obuhvaćenih oznakama KN 2710 19 43, 2710 19 46, 2710 19 47, 2710 19 48, 2710 20 11, 2710 20 16 i 2710 20 19, kao i kerozina obuhvaćenog oznakom KN 2710 19 25, je ACCUTRACE™ PLUS kako je navedeno u Prilogu ovoj Odluci. Države članice određuju razinu označivanja od najmanje 12,5 miligrama i najviše 18,75 miligrama proizvoda ACCUTRACE™ PLUS po litri energenta. To odgovara razini označivanja od najmanje 9,5 miligrama butoksibenzena po litri i najviše 14,25 miligrama butoksibenzena po litri energenta.

Članak 2. Tijekom prijelaznog razdoblja koje završava 18. siječnja 2024. države članice mogu upotrebljavati bilo Solvent Yellow 124 ili ACCUTRACE™ PLUS kao zajedničko fiskalno sredstvo za označivanje u smislu Direktive 95/60/EZ. Ako u tom prijelaznom razdoblju upotrebljavaju Solvent Yellow 124 kao zajedničko fiskalno sredstvo za označivanje, države članice određuju razinu označivanja od najmanje 6 mg i najviše 9 mg proizvoda Solvent Yellow 124 po litri energenta.

Članak 3. Ova se Odluka mora preispitati najkasnije do 31. prosinca 2028., pri čemu treba uzeti u obzir tehnički razvoj u području sustava označivanja i potrebu sprečavanja zlouporabe energenata koji su oslobođeni od trošarine ili podliježu sniženoj stopi trošarine. Preispitivanje će se provesti i ranije ako se utvrdi da ACCUTRACE™ PLUS omogućuje utaju poreza ili uzrokuje štetu za zdravlje ili okoliš.

Članak 4. Provedbena odluka (EU) 2017/74 stavlja se izvan snage.

Članak 5. Ova je Odluka upućena državama članicama.

Sastavljeno u Bruxellesu 17. siječnja 2022. Za Komisiju Paolo GENTILONI Član Komisije

(1) SL L 291, 6.12.1995., str. 46.

(2) Oznake kombinirane nomenklature odgovaraju onima iz Provedbene uredbe Komisije (EU) 2020/1577 оd 21. rujna 2020. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (SL L 361, 30.10.2020., str. 1.).

(3) Provedbena odluka Komisije (EU) 2017/74 od 25. studenoga 2016. o utvrđivanju zajedničkog fiskalnog sredstva za označivanje plinskih ulja i kerozina (SL L 10, 14.1.2017., str. 7.)

(4) Provedbena odluka Komisije 2011/544/EU od 16. rujna 2011. o utvrđivanju zajedničkog fiskalnog sredstva za označivanje plinskih ulja i kerozina (SL L 241, 17.9.2011., str. 31.)

(5) SL C 299, 11.9.2015., str. 28.

(6) https://publications.jrc.ec.europa.eu/repository/handle/JRC107206

(7) https://ec.europa.eu/taxation_customs/sites/taxation/files/fiscal-marking-report-2019.pdf

(8) https://data.consilium.europa.eu/doc/document/ST-6595-2020-INIT/en/pdf

vidjeti konačno izvješće o mjeri 9.1.2.1. – Smuggling and illegal handling of mineral oils: Laundering (the removal of fiscal marker) (Krijumčarenje i nezakonito rukovanje mineralnim uljima: Pranje (uklanjanje fiskalnog sredstva za označivanje)).